Et langt arbejde med at komme arbejdsulykker til livs resulterer nu i, at Sanistål A/S er nomineret til Arbejdsmiljøprisen 2020 i kategorien Arbejdsulykker. Prisen uddeles af Arbejdsmiljørådet. Sanistål er indstillet, fordi man på 10 år har barberet antallet af arbejdsulykker blandt de 1000 ansatte ned fra 82 i 2009 til bare 8 i 2019. Det svarer til et fald på 90 procent. - Det er blevet meget mere sikkert. Sikkerhed er i dag mere en naturlig del af vores arbejde i forhold til i 2009. Folk tænker mere i sikkerhed. Medarbejderne har det meget bedre, vi har skabt en kultur, hvor vi tager ansvar for os selv og vores kollegaer, siger Clifton Augustine Deane, der er arbejdsmiljøkoordinator hos Sanistål A/S. Tiltagene gik bl.a. ud på at få beskrevet, hvordan de ansatte skal udføre deres arbejde og registrere alle nær-ved-ulykker. Men at ændre arbejdsgange og adfærd tager tid, og det har krævet en systematik, vedholdenhed og samarbejde. Det har altså nu vist sit værd. Et af de steder, hvor Sanistål A/S’ forbedrede arbejdsmiljøkultur virkelig skinner igennem, er i italesættelsen af forhold, der er i strid med reglerne. - Det er vigtigt, at vi som øverste ledelse deltager i processen om sikkerhed. Vi har en kultur, hvor vi kan påtale adfærd, der ikke er ok. Vi har en regel om, at man ikke må gå rundt på lageret og tale i mobiltelefon. Man skal stå stille og tale. Så hvis jeg går rundt på lageret og taler i telefon, så er medarbejderne henne og sige til mig, at det må jeg altså ikke, siger Christian B. Lund, der er direktør hos Sanistål. Sanistål A/S er grossist og servicepartner til industri og byggeri. Hovedkontoret ligger i Aalborg, og der er 41 fysiske butikker i hele landet samt et centrallager i Billund. Sanistål A/S beskæftiger godt 1000 medarbejdere i Danmark.

Opsummering:
For 10 år siden var antallet af arbejdsulykker 82 - nu er tallet nede på 8. Nu er virksomheden indstillet til Arbejdsmiljøprisen.